Jabatan Agama Islam Wilayah Persekutuan

Jabatan Agama Islam Wilayah Persekutuan (Tulisan Jawi: جابتن اڬام اسلام ولايه ڤرسكوتوان; singkatan: JAWI) adalah sebuah jabatan kerajaan yang berperanan sebagai agensi pelaksana kepada dasar-dasar yang ditetapkan di bawah Menteri di Jabatan Perdana Menteri (Hal Ehwal Agama) melalui Jabatan Kemajuan Islam Malaysia (JAKIM) di peringkat persekutuan serta melaksanakan dasar-dasar yang diputuskan oleh Majlis Agama Islam Wilayah Persekutuan (MAIWP)  di peringkat negeri. JAWI kini diterajui oleh YBrs. Tuan Haji Mohd Ajib bin Ismail selaku  Pengarah  JAWI.

Sejarah
JAWI ditubuhkan pada peringkat awalnya dengan nama Urus Setia Majlis dengan tujuan untuk melancarkan perjalanan MAIWP. Ia diwujudkan pada 1 Februari 1974. Urus Setia Majlis pada ketika itu hanya terdiri daripada beberapa orang pegawai sahaja iaitu:
 Mufti Wilayah Persekutuan
 Kadi Besar Wilayah Persekutuan
 Ketua Penolong Setiausaha
 Dua orang Kadi
 Pegawai Tadbir Masjid
 Dua orang Pegawai Zakat dan Baitulmal
 Pegawai Pendakwa dan Penguatkuasa

Apabila Kementerian Wilayah Persekutuan ditubuhkan pada tahun 1978, JAWI telah diletakkan di bawah Kementerian ini. Walau bagaimanapun, pada tahun 1987 Kementerian ini telah dimansuhkan. Maka, JAWI telah diletakkan di bawah pentadbiran Jabatan Kemajuan Islam Malaysia (JAKIM). Pada Tahun 2018, JAWI telah diletakkan di bawah Jabatan Perdana Menteri sehingga kini. Pada peringkat awal operasi, JAWI hanya terdiri daripada beberapa Unit kecil sahaja iaitu:
 Unit Pentadbiran
 Unit Pengurusan Masjid
 Unit Penguatkuasa dan Pendakwaan
 Unit Pentadbiran Nikah, Cerai dan Ruju`
 Unit Zakat dan Baitulmal
 Unit Fatwa

Sejak awal penubuhan, JAWI terus berkembang sehingga kini dengan kewujudan dua Cawangan iaitu JAWI Cawangan Labuan yang diwujudkan pada 16 April 1984 dan JAWI Cawangan Putrajaya yang diwujudkan pada 1 Ogos 2001. Kini, peranan JAWI telah diperluaskan kepada beberapa bidang antaranya:

Pendidikan - Memantau dan memastikan pengurusan pendidikan Islam berjalan lancar dan memenuhi kehendak pelanggan
Penguatkuasaan - Menguatkuasakan undang-undang yang sedang berkuatkuasa serta menjalankan pencegahan bagi menegakkan amar makruf nahi mungkar.
Khidmat Pengurusan - Menyediakan khidmat sokongan kepada jabatan melalui sumber manusia, pentadbiran, pembangunan infrastruktur,  teknologi maklumat dan hal ehwal perhubungan awam.
Pengurusan Masjid - Menyelaras aktiviti berkaitan dengan hal ehwal masjid, surau Jumaat, surau dan tanah perkuburan Islam.
Pengurusan Kekeluargaan Islam - Pengukuhan institusi kekeluargaan.
Masjid Wilayah Persekutuan - Diiktiraf sebagai masjid negeri dan menjalankan fungsi pengimarahan masjid.
Pengurusan Dakwah - Menjalankan operasi dakwah secara holistik bersama stakeholders.
Penyelidikan -  Menjalankan kajian isu akidah, menapis dan memantau terbitan berunsur Islam, melaksanakan aktiviti pengurusan halal, menyaring permohonan surat sokongan Visa.

Visi
Menjadi sebuah organisasi peneraju dalam memartabatkan Hal Ehwal Islam.

Misi
 Memantapkan akidah, syariah dan akhlak secara kolektif dan komprehensif
 Mengurus hal ehwal kekeluargaan Islam
 Melaksanakan dakwah secara menyeluruh dan profesional
 Memantapkan pendidikan ummah berteraskan al-Quran dan Sunnah
 Mengimarahkan masjid dan surau

Piagam Pelanggan

Lihat juga
Jabatan dan agensi kerajaan Malaysia (Hal Ehwal Agama)
Majlis Agama Islam Wilayah Persekutuan
Jabatan Perdana Menteri

Rujukan

Pautan luar
 Laman Sesawang Rasmi JAWI

Jabatan Perdana Menteri Malaysia
Islam di Wilayah Persekutuan
Pertubuhan Islam di Malaysia